27.8.2008	Dnro 14482/041/08
OIKEUSMINISTERIÖ
PL 25
00023 VALTIONEUVOSTO

Oikeusministeriön lausuntopyyntö 5.6.2008 OM 11/41/2003

LAUSUNTO

Valtioneuvosto on 14.2.2008 tehnyt periaatepäätöksen valtioneuvoston asuntopoliittiseksi toimenpideohjelmaksi. Hallituksen asuntopolitiikan ja asuntopoliittisen toimenpideohjelman tavoitteena on muun muassa luoda edellytykset asuinrakennusten hyvälle ylläpidolle ja viihtyisien asuinympäristöjen kehittämiselle. Toimenpideohjelmassa on tuotu esiin väestön ikääntyminen ja kotona asumisen mahdollisuuksien tukeminen. Ikääntyvien ihmisten kotien on oltava heidän tarpeensa huomioon ottavia esteettömiä liikkumisen suhteen. Pyrkimyksenä on edistää uusien hissien rakentamista vanhoihin taloihin ja asian tärkeyden vuoksi valtion varoista myönnettävin korjausavustusten määrä on myös päätetty säilyttää nykytasolla vuoteen 2011. 

Asumisen rahoitus- ja kehittämiskeskus (ARA), aikaisemmin Valtion asuntorahasto, on antamissaan lausunnoissa ja kannanotoissa tuonut painokkaasti esiin myönteisen suhtautumisensa sellaisiin lainsäädännön uudistuksiin, jotka edistävät asuntokannan perusparantamista. Erityisen tärkeänä on pidetty hissien rakentamista koskevan päätöksenteon helpottamista. 

Oikeusministeriö on pyytänyt vielä lausuntoa asunto-osakeyhtiölaki-ehdotuksen säännöksistä, jotka koskevat yhtiövastikeperusteesta poikkeamista ja toiminnantarkastusta (6 luvun 32 § ja 9 luvun 6-12 §). 

Yhtiövastikeperusteesta poikkeaminen

Asunto-osakeyhtiölakiehdotuksen perusteluissa on todettu, että ongelmana on ollut yhtiövastiketta koskevien yhtiöjärjestysmääräysten, enemmistöperiaatteen ja osakkeenomistajien yhdenvertaisuusperiaatteen yhteensovittaminen silloin, kun päätetään parannuksesta, joka ei hyödytä kaikkia osakkeenomistajia yhtäläisesti. Tällaiseksi on katsottu päätös hissin jälkiasennuksesta vanhaan taloon. Tarkoituksena on, että jatkossa hissin rakentamisesta ja rahoituksesta voitaisiin aina päättää pätevästi enemmistöpäätöksellä. 

Lakiehdotuksen 6 luvun 32 §:n 3 momenttiin on otettu erityinen säännös hissien jälkiasennuksesta aiheutuvien kulujen perimisestä yhtiövastikeperusteesta poikkeavassa suhteessa. Kustannusten jakoperusteena olisi tällöin hissin vaikutus osakehuoneistolle tulevaan hyötyyn, jolla tarkoitetaan toimenpiteen vaikutusta osakkeiden arvoon. Osakkeenomistajan henkilökohtaista käsitystä hissin vaikutuksesta huoneiston käytettävyyteen ja arvoon ei otettaisi huomioon osakkaiden yhdenvertaista kohtelua arvioitaessa. Yhtiökokous voisi tällöin päättää, että eräiltä osakkeenomistajilta peritään vähemmän tai ei lainkaan vastiketta hissin kuluihin. ARA katsoo, että ehdotettu säännös parantaa mahdollisuuksia päästä ratkaisuun hissien rakentamiseksi, joskin osakehuoneistoille tulevan edun määrittely ja sen perusteet voivat edelleen aiheuttaa ongelmia. 

ARA on aikaisemmassa lausunnossaan huomauttanut yhtiökokouksen päätöksen mitättömyyttä koskevan säännöksen aiheuttamista epävarmuustekijöistä. Lakiehdotuksen 12 luvun 2 §:n mukaan selvästi yhdenvertaisuusperiaatteen vastainen päätös, jolle ei ole saatu loukatun osakkeenomistajan suostumusta, olisi mitätön. Tällaiseen päätökseen ei sovellettaisi moitekanteen nostamista koskevaa kolmen kuukauden määräaikaa. Käytäntö on ARAn kannalta osoittanut, että asunto-osakeyhtiössä ei tulisi korostaa liikaa yksittäisen osakkeenomistajan asemaa vaan antaa etusija yhteisön toimivuudelle.
 
Toiminnantarkastus

Lakiehdotuksen 9 luvun 6-12 §:ssä ehdotetaan säädettäväksi toiminnantarkastajasta ja toiminnantarkastuksesta. Toiminnantarkastajalle ei ehdoteta ammatillisia kelpoisuusvaatimuksia. Perusteluissa todetaan, että toiminnantarkastaja suorittaa laillisuustarkastusta kuten tilintarkastajakin. Toiminnantarkastajan on myös annettava kultakin tilikaudelta toiminnantarkastuskertomus, jonka laatiminen edellyttää alan säädösten ja tilinpidon tuntemusta. ARAn näkemyksen mukaan toiminnantarkastajan kelpoisuus ja hänen toiminnalleen asetettavat vaatimukset ovat ristiriidassa.

ARA edellyttää tällä hetkellä, että valtion varoista korkotukea ja erityisryhmien avustusta saavat asunto-osakeyhtiömuotoiset hankkeet käyttävät toiminnassaan aina auktorisoituja tilintarkastajia siitä huolimatta, mikä on hankkeen asuntojen määrä. 

Ylijohtaja		Hannu Rossilahti

Päälakimies		Jaana-Maarit Huuhka